DA Den Europæiske Unions Tidende CE 78/849

(2004/C 78 E/0902)

SKRIFTLIG FORESPØRGSEL P-3667/03

af Ilda Figueiredo (GUE/NGL) til Kommissionen

(2. december 2003)

Om: Anlæg af dæmning over floden Sabors nedre løb

Floden Sabor, som udspringer i Spanien, i Parada-bjergene, løber gennem en 100 km lang strækning, bl.a. i Trás-os-Montes i Portugal og munder ud i floden Douro ved Torre de Moncorvo.

Sabor-dalen er levested for en lang række forskellige arter vilde planter og dyr, og der findes bl.a. 17 forskellige naturtyper, som er omfattet af EU's habitat-direktiv (gennemført i national lovgivning ved lovdekret nr. 140/99), og hvoraf fire anses for særligt bevaringsværdige.

Det anføres i VVM-undersøgelsen af virkningerne på miljøet af projektet om anlæg af en dæmning over floden Sabors nedre løb, at områdets planteliv byder på ganske særlige og på nationalt plan enestående værdier. Dalen rummer ligeledes de største og bedst bevarede sten- og korkegelunde i Trás-os-Montes, som er levn efter den middelhavsskov, der tidligere dækkede hele Terra Quente-området i Trás-os-Montes, og der er samtidig en betydelig produktion af oliven og olivenolie af høj kvalitet.

Sabor-dalens betydning for dyrelivet er anerkendt, således at næsten hele det område, der er omfattet af dæmningsprojektet, indgår i et særligt beskyttet område, som er medtaget i Natura 2000-nettet.

Samtidig rummer dalen væsentlige værdier af etnografisk, historisk og arkæologisk interesse, hvoraf nogle har stærk tilknytning til den lokale befolknings traditioner.

Den nære beliggenhed i forhold til naturreservatet Douro Internacional og den arkæologiske park i Côa giver desuden mulighed for udnyttelse i forbindelse med bæredygtig udvikling. Vil Kommissionen på den baggrund oplyse følgende:

1. Er der planer om at yde EU-støtte til projektet om anlæg af en dæmning over floden Sabor?

2. Hvilke former for EU-støtte kan der gives til fremme af et alternativt projekt for bæredygtig udvikling af Sabor-dalen, som beskytter dets naturmæssige, landskabsmæssige og kulturelle værdier, og som kan gennemføres uden anlæg af den omtalte dæmning?

Svar afgivet på Kommissionens vegne af Margot Wallström

(8. januar 2004)

Projektet vedrørende anlæg af en dæmning over Sabor-floden i Trás-os-Montes er genstand for en klage til Kommissionen, som er registreret under nr. 2003/4523. Klagen angår en mulig overtrædelse af Rådets direktiv 79/409/EØF af 2. april 1979 om beskyttelse af vilde fugle (1) og direktiv 92/43/EØF af 21. maj 1992 om bevaring af naturtyper samt vilde dyr og planter (2).

Klagen drejer sig om mulige skader på nogle lokaliteter af fællesskabsbetydning, som Portugal har foreslået udpeget under direktiv 92/43/EØF, nemlig »Morais« og »Rios Sabor e Maçãs«, samt det særlige beskyttelsesområde »Rios Sabor e Maçãs«, som Portugal har udpeget under direktiv 79/409/EØF. Kommissionen har skrevet til de portugisiske myndigheder for at få nærmere oplysninger om situationen i lyset af EU-lovgivningen.

De portugisiske myndigheder har ikke anmodet om EU-finansiering af projektet.

Det område, der er berørt af projektet, figurerer blandt mål 1-områderne under strukturfondene. Projekter for bæredygtig udvikling af området vil derfor generelt være berettiget til EU-samfinansiering. Forvaltningen af disse midler på nationalt plan sorterer under de portugisiske myndigheder. Projekter vedrørende beskyttelse af naturværdier, som var grundlaget for optagelsen af de ovennævnte lokaliteter i Natura 2000-nettet, er ligeledes berettiget til EU-samfinansiering under LIFE-Natur-programmet. Kommissionens forslag til en ny forordning, der forlænger LIFE-programmet indtil udgangen af 2006, er for øjeblikket til behandling i Rådet og Parlamentet, hvorfor der endnu ikke foreligger nærmere detaljer.

(1) EFT L 103 af 25.4.1979.

(2) EFT L 206 af 22.7.1992.